ZMLUVA O DIELO A LICENČNÁ ZMLUVA

uzatvorená podľa ustanovení §  536 a nasl. Obchodného zákonníka a  § 65 zákona č. 185/2015 Z.z. Autorský zákon v znení neskorších predpisov (ďalej len „Autorský zákon)

medzi zmluvnými stranami

(ďalej len „Zmluva“)

**Objednávateľ:**

Názov: **Mesto Dubnica nad Váhom**

Sídlo: Bratislavská 434/9, 018 41 Dubnica nad Váhom

IČO: 00317209

DIČ: 2021339276

Bankové spojenie: PRIMA banka Slovensko, a.s.

číslo účtu v tvare IBAN: SK03 5600 0000 0044 0503 3001

Zastúpenie: Mgr. et Mgr. Peter Wolf, primátor mesta

Kontaktná osoba: Ing. Eva Granátová

Email: eva.granatova@dubnica.eu

Tel: 0918117053

(ďalej len „Objednávateľ“)

a

**Zhotoviteľ:**

Názov:

Sídlo:

IČO:

DIČ:

IČ DPH:

Registrácia:

Zastúpenie:

Email:

Tel:

Bankové spojenie:

číslo účtu v tvare IBAN:

(ďalej len „Zhotoviteľ“)

**Článok I**

**PREAMBULA**

1. Objednávateľ realizoval verejné obstarávanie postupom zákazky s nízkou hodnotou na predmet zákazky **Projektová dokumentácia pre** **Kompostáreň Dubnica nad Váhom** (ďalej aj ako „verejné obstarávanie“). V rámci verejného obstarávania bol Zhotoviteľ úspešným uchádzačom a na základe tejto skutočnosti a predloženej ponuky Zhotoviteľa sa Zmluvné strany v súlade s platnými právnymi predpismi rozhodli uzatvoriť túto Zmluvu.

**Článok II**

**Predmet zmluvy**

1. Predmetom tejto Zmluvy je dodanie diela – vypracovanie projektovej dokumentácie pre „**Kompostáreň Dubnica nad Váhom“** (ďalej ako „dielo“). Dielo bude financované z rozpočtu mesta Dubnica nad Váhom. Objektom sa bude nachádzať na adrese Nádražná ulica, Dubnica nad Váhom, parc. č. KN-C 3881/2, 3877/1 (E 601/105), 3875 (E 600/102, 599/3), 4433/1 (E 599/31), k.ú. Dubnica nad Váhom.

Zhotoviteľ sa zaväzuje, že v zmysle súťažných podkladov a za podmienok dohodnutých v tejto Zmluve vypracuje vo vlastnom mene a na vlastnú zodpovednosť pre objednávateľa a odovzdá objednávateľovi predmet zmluvy uvedený v čl. II ods. 1 v rozsahu:

* + 1. Projektová dokumentácia – dokumentácia pre územné konanie (ďalej len DÚR) – spracovanie projektovej dokumentácie v uvedenom stupni znamená, že DÚR bude podkladom pre vydanie územného rozhodnutia stavby,
    2. Projektová dokumentácia pre stavebné povolenie s podrobnosťou realizačného projektu, vrátane technológií (ďalej len DSPaR) – spracovanie projektovej dokumentácie v uvedenom stupni znamená, že DSPaR bude podkladom pre vydanie stavebného povolenia a zároveň bude podkladom pre realizáciu stavby,
    3. Odborný autorský dohľad (ďalej len OAD) počas realizácie stavby,
    4. Polohopis a výškopis,
    5. Súčinnosť v procese následného verejného obstarávania na realizáciu stavebných prác,
    6. Udelenie nevýhradnej licencie k vytvorenému dielu za podmienok ustanovených v tejto Zmluve.

1. Dodané dielo bude vypracované v rozsahu podľa výzvy na predloženie cenovej ponuky za účelom výberu Zhotoviteľa na dodanie služby v zmysle zákona o verejnom obstarávaní č. 343/2015 Z. z. pre zákazku s názvom:  **Projektová dokumentácia pre** **Kompostáreň Dubnica nad Váhom** (ďalej aj ako „Výzva Objednávateľa“).
2. Pri príprave diela sú pre Zhotoviteľa záväzné pokyny Objednávateľa.
3. Zhotoviteľ odovzdá Objednávateľovi všetky podklady v šiestich vyhotoveniach v listinnej podobe a súčasne aj v digitálnej forme (.pdf a .dwg formát) na dátovom nosiči v jednom vyhotovení.
4. Zhotoviteľ sa zaväzuje dodať Objednávateľovi dielo na svoje náklady v dojednanom čase a za podmienok dohodnutých v tejto Zmluve a vo Výzve Objednávateľa.
5. Zhotoviteľ sa zaväzuje dodať dielo v súlade s touto Zmluvou a Výzvou Objednávateľa. Objednávateľ sa zaväzuje prevziať a zaplatiť za dielo dohodnutú cenu, ponúknutú v rámci verejného obstarávania, ktorého výsledkom je táto Zmluva.

# Článok III

# Rozsah a spôsob plnenia a splnenia

1. Dielo je Zhotoviteľ povinný dodať s odbornou starostlivosťou v súlade s platnými technickými normami, so všeobecne záväznými platnými právnymi predpismi a VZN platnými pre danú lokalitu.
2. Okrem podmienok uvedených v predchádzajúcich bodoch bude dielo obsahovať:

* Textovú časť – sprievodnú správu,
* Grafickú časť – výkresy,
* Situácia
* Pôdorysy, charakteristické rezy a pohľady
* Rozpočet
* Výkaz výmer
* Technológie

a to v rozsahu :

Uzatvorená hala (zahŕňa 3 hygienizačné boxy s biofiltrom proti zápachu, príjem, drvič s retenčnou nádržou 5 m3, plocha na zmiešavanie), Skladovací priestor vstupného materiálu, Prístrešok pre sklad hotového kompostu, Základky s odvodnením s retenčnou nádržou 30 m3 a prevzdušňovaním, Vodovod a hydrant (požiarna ochrana), Kanalizácia, NN prípojka, Vrátnica, Cestná váha, Oplotenie (plné betónové), Dopravné napojenie.

1. Predmet plnenia bude spracovaný v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v platnom znení vzhľadom na skutočnosť, že realizácia diela bude uskutočnená na základe verejného obstarávania na zhotoviteľa tejto investičnej akcie, čo znamená, že nie je možné v projektovej dokumentácii odvolávať sa na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby, ak by tým dochádzalo k zvýhodneniu alebo k vylúčeniu určitých záujemcov alebo tovarov, ale iba presný opis ich parametrov.

Zhotoviteľ projekt z uvedeného dôvodu vypracuje:

* + - 1. na základe výkonnostných a funkčných požiadaviek, ktoré môžu zahŕňať environmentálne charakteristiky; technické požiadavky sa musia určiť tak, aby boli zrejmé všetky podmienky a okolnosti dôležité na vypracovanie ponuky,
      2. odkazom na technické špecifikácie v poradí: slovenské technické normy, ktorými sa prevzali európske normy, európske technické osvedčenia, spoločné technické špecifikácie, medzinárodné normy, iné technické referenčné systémy zavedené európskymi normalizačnými organizáciami, alebo ak také neexistujú, národné technické osvedčenia alebo národné technické špecifikácie týkajúce sa projektovej dokumentácie, uskutočnenia stavebných prác a používania stavebných výrobkov, technické špecifikácie, ktoré pochádzajú z priemyselného odvetvia a sú týmto odvetvím všeobecne uznávané, takýto odkaz musí byť doplnený slovami „alebo ekvivalentný“,
      3. na základe výkonnostných a funkčných požiadaviek uvedených v písmene a) s odkazom na technické špecifikácie uvedené v písmene b), ktoré slúžia ako prostriedok na zabezpečenie súladu s výkonnostnými a funkčnými požiadavkami alebo
      4. odkazom na technické špecifikácie uvedené v písmene b) pre niektoré charakteristiky a odkazom na výkonnostné alebo funkčné požiadavky uvedené v písmene a) pre ostatné charakteristiky.

Technické požiadavky sa **nesmú odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby,** ak by tým dochádzalo k znevýhodneniu alebo k vylúčeniu určitých záujemcov alebo tovarov, ak si to nevyžaduje predmet zákazky. Takýto odkaz možno použiť len vtedy, ak nemožno opísať predmet zákazky /položky/ dostatočne presne a zrozumiteľne, a takýto odkaz musí byť doplnený slovami „alebo ekvivalentný“.

Ak sa použije odkaz na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby dodávateľ uvedie, prečo nebolo možné poskytnúť plnenie podľa písm. a), b), c) alebo d). Zhotoviteľ uvedie, čo sa považuje za ekvivalentné s označením všetkých parametrov, ktoré majú byť pri ekvivalentnosti skúmané s odôvodnením prečo je daný parameter potrebný. Opis predmetu plnenia nesmie odkazovať priamo a ani nepriamo na jedného výrobcu a ani jeho výrobok.

1. Povinnosť dodať dielo riadne a včas splní Zhotoviteľ odovzdaním predmetu plnenia Objednávateľovi na jeho adrese sídla, a to v termíne, rozsahu a počte vyhotovení dohodnutých touto Zmluvou.
2. V prípade, že dielo nesplní všetky parametre podľa tejto Zmluvy, Výzvy Objednávateľa tak Objednávateľ nie je povinný dielo prevziať.

# Článok IV

# Spolupôsobenie objednávateľa a zhotoviteľa

1. Objednávateľ je povinný poskytnúť Zhotoviteľovi potrebné podklady do dvoch (2) pracovných dní odo dňa nadobudnutia účinnosti tejto Zmluvy.
2. Objednávateľ je povinný poskytnúť Zhotoviteľovi spolupôsobenie formou konzultácií, ktoré zorganizuje Zhotoviteľ for­mou osobných stretnutí alebo prostredníctvom e-mailu: [eva.granatova@dubnica.eu](mailto:eva.granatova@dubnica.eu), [milan.blasko@dubnica.eu](mailto:milan.blasko@dubnica.eu), janka.beniakova@dubnica.eu
3. Zhotoviteľ sa zaväzuje poskytnúť súčinnosť v procese nasledovného verejného obstarávania na výber dodávateľa stavebných prác, ak to bude potrebné.

# Článok V

# Čas plnenia

* 1. Zhotoviteľ je povinný dodať dielo DÚR v lehote do 10 dní a DSPaR v lehote do 30 dní obe od nadobudnutia účinnosti tejto Zmluvy. Vykonávanie odborného autorského dohľadu bude objednávateľ požadovať len v prípade schválenia žiadosti o nenávratný finančný príspevok na vybudovanie Kompostárne v Dubnici nad Váhom. Výkon OAD začne do 15 dní od písomnej výzvy zo strany objednávateľa. Vykonávanie OAD bude trvať počas celej doby realizácie stavby.

* 1. Dodržanie termínov uvedených v bode 1 tohto článku, je podmienené riadnym a včasným spolupôsobením Objednávateľa. V prípade, že z tohto dôvodu alebo z dôvodu vis maior, prípadne nových požiadaviek Objednávateľa veľkého rozsahu by došlo k predĺženiu doby dodania diela, lehota na jeho vypracovanie sa predlžuje o nevyhnutne potrebnú dobu, o čom vyhotovia a podpíšu zmluvné strany dodatok k tejto Zmluve.
  2. V prípade nových požiadaviek Objednávateľa, ktoré by mali charakter veľkého rozsahu, je Zhotoviteľ povinný oznámiť Objednávateľovi, že ide o časovo náročnú úlohu, a súčasne oznámiť Objednávateľovi predpokladanú časovú náročnosť.

# Článok VI

# Cena predmetu plnenia a platobné podmienky

* 1. Celková cena predmetu Zmluvy vrátane všetkých jeho súčastí podľa čl. III tejto Zmluvy   
     je stanovená dohodou Zmluvných strán vo výške:

|  |  |
| --- | --- |
| **a) Dokumentácia pre územné rozhodnutie (DÚR)** | |
| Cena bez DPH | € |
| DPH 20% | € |
| ***Cena celkom s DPH*** | **€** |

|  |  |
| --- | --- |
| **b) Dokumentácia pre stavebné povolenie s podrobnosťou realizačného projektu (DSPaR)** | |
| Cena bez DPH | € |
| DPH 20% | € |
| ***Cena celkom s DPH*** | **€** |

|  |  |
| --- | --- |
| **c) Odborný autorský dohľad (OAD)** | |
| Cena bez DPH | € |
| DPH 20% | € |
| ***Cena celkom s DPH*** | **€** |

|  |  |
| --- | --- |
| **d) Polohopis a výškopis** | |
| Cena bez DPH | € |
| DPH 20% | € |
| ***Cena celkom s DPH*** | **€** |

|  |  |
| --- | --- |
| **CELKOVÁ CENA ZA DIELO (a + b + c + d)** | |
| Cena bez DPH | € |
| DPH 20% | € |
| ***Cena celkom s DPH*** | **€** |

Projektová dokumentácia musí obsahovať všetky súčasti (profesie), ktoré budú potrebné pre vydanie stavebného povolenia a realizáciu stavby a tie musia byť zahrnuté v celkovej cene za dielo

# Súčinnosť zhotoviteľa v procese verejného obstarávania na realizáciu stavebných prác pri vysvetľovaní súťažných podkladov týkajúcich sa projektovej dokumentácie sú zahrnuté v cene diela.

V cene diela je zahrnutá aj odmena za udelenie licencie k dielu podľa článku XII. tejto Zmluvy.

1. Ak je Zhotoviteľ osobou registrovanou pre daň z pridanej hodnoty, bude k cene za Dielo bez DPH podľa odseku 1 tohto článku Zmluvy účtovať aj daň z pridanej hodnoty v súlade s príslušnými všeobecne záväznými právnymi predpismi platnými a účinnými v deň vzniku daňovej povinnosti a Objednávateľ sa zaväzuje ju uhradiť spolu s cenou. Pre vylúčenie pochybností platí, že pokiaľ Zhotoviteľ v momente uzavretia Zmluvy nebol osobou registrovanou pre daň z pridanej hodnoty, nie je oprávnený k cene bez DPH uvedenej v odseku 1 tohto článku Zmluvy navyše účtovať daň z pridanej hodnoty, t.j. cena uvedená v odseku 1 tohto článku ako cena bez DPH je v takomto prípade považovaná za cenu konečnú vrátane DPH.
2. Cena predmetu Zmluvy je stanovená v zmysle zákona č. 18/1996 Z. z. o cenách a vyhlášky č. 87/1996 Z. z., ktorou sa vykonáva zákon o cenách.
3. Cena predmetu Zmluvy zahŕňa všetky náklady Zhotoviteľa potrebné na dodanie predmetu Zmluvy v rozsahu uvedenom v čl. III tejto Zmluvy.
4. Cena predmetu Zmluvy je nemenná počas celej doby platnosti a účinnosti tejto Zmluvy.
5. Zmluvné strany sa dohodli, že pre úhradu ceny za zhotovenie diela podľa čl. VI. ods. 1 Zmluvy budú faktúry vystavené Zhotoviteľom po splnení predmetu tejto zákazky so splatnosťou 30 kalendárnych dní od dňa ich doručenia.
6. Faktúry budú vystavené nasledovne:

7.1. po protokolárnom odovzdaní DÚR a dokumentácie polohopisu a výškopisu

7.2. po protokolárnom odovzdaní DSPaR

7.3. za vykonaný OAD v zmysle čl. XIII. tejto Zmluvy

1. Predmet zákazky sa bude financovať formou bezhotovostného platobného styku

# Článok VII

# Záruka, zodpovednosť za vady, kvalita

* + 1. Zhotoviteľ' vyhlasuje, že dielo bude dodané v súlade s podmienkami uvedenými v tejto Zmluve, vo Výzve Objednávateľa a  bude mať vlastnosti dohodnuté touto Zmluvou a bude zodpovedať kvalitatívnym požiadavkám stanoveným v plat­ných STN, v opačnom prípade sa dielo považuje ako dodané s vadami, ktoré je Zhotoviteľ povinný odstrániť bezodkladne a na vlastné náklady bez časového obmedzenia.
    2. Zhotoviteľ zodpovedá za vady, ktoré má dielo v čase jeho odovzdania Objednávateľovi. Za vady, vzniknuté po odovzdaní zodpovedá vtedy, ak boli spôsobené porušením jeho povinnosti a nedodržaním platných noriem, pričom platí objektívna zodpovednosť Zhotoviteľa, dohodnutá v bode 1 tohto článku, pri ktorej sa nebude skúmať miera zavinenia Zhotoviteľa. (ak sa prejavia počas realizácie podľa tohto diela a ovplyvnia ho na kvalite alebo zvýšení realizačných nákladov, čo spôsobí napr. nesúlad jeho jednotlivých častí).
    3. Dielo má najmä vady ak

- nie je dodané v požadovanej kvalite a v súlade s článkom III alebo

- nie je vykonané riadne v celom rozsahu.

* + 1. Zhotoviteľ nezodpovedá za vady, ktoré boli priamo spôsobené použitím podkladov prevzatých od Objednávateľa, ak Zhotoviteľ ani pri vynaložení všetkej starostlivosti a odbornosti nemohol zistiť ich nevhodnosť alebo ak na nevhodnosť podkladov vopred písomne upozornil Objednávateľa, ale ten na ich použití napriek tomu písomne trval.
    2. Objednávateľ sa zaväzuje, že reklamáciu vád realizovaného diela uplatní bezodkladne po ich zistení písomne.
    3. Zhotoviteľ sa zaväzuje začať s odstraňovaním vád diela najneskôr do 24 hodín od prijatia písomnej reklamácie a vady odstrániť v čo najkratšom možnom čase.
    4. V prípade neodstrániteľných vád dodaného diela je Zhotoviteľ povinný nahradiť všetky škody, ktoré vznikli v dôsledku použitia takto nevhodnej zhotovenej projektovej dokumentácie.

**Článok VIII**

**Sankcie**

1. V prípade, že Zhotoviteľ nedodrží dohodnutý termín odovzdania diela podľa čl. V  Objednávateľ má nárok požadovať zmluvnú pokutu vo výške 0,05% z dohodnutej ceny predmetu Zmluvy podľa čl. VI. bodu 1 za každý začatý deň omeškania**.**
2. V prípade, že Objednávateľ nedodrží dohodnutý termín splatnosti faktúry podľa čl. VI. bodu 5. Zhotoviteľ má nárok požadovať zmluvnú pokutu vo výške 0,05% z dohodnutej ceny predmetu Zmluvy za každý začatý deň omeškania**.**
3. Ak sa Zhotoviteľ dostane do omeškania s odstránením vád diela podľa bodu čl. VII bod 6., je Objednávateľ oprávnený uplatniť voči Zhotoviteľovi zmluvnú pokutu vo výške 0,5 % z dohodnutej ceny predmetu Zmluvy alebo jeho časti za každý deň omeškania.
4. V prípade, že Zhotoviteľ neposkytne v zmysle článku IV, bod 3. riadnu súčinnosť a v prípade ak nebude bezodkladne reagovať na otázky verejného obstarávateľa týkajúce sa diela, ktoré bude potrebné zodpovedať pri vysvetľovaní na základe podnetov záujemcov vo verejnom obstarávaní pri výbere dodávateľa stavby má Objednávateľ právo na zmluvnú pokutu 150,- eur za každú nedoriešenú žiadosť o vysvetlenie súťažných podkladov týkajúcu sa projektovej dokumentácie.
5. Právo na náhradu škody podľa ust. § 373 a nasl. Obchodného zákonníka nie je vznikom nároku podľa vyššie uvedeného dotknuté.
6. Zmluvné strany podpisom tejto Zmluvy výslovne prehlasujú, že zmluvné sankcie v nej dohodnuté nepovažujú a ani v budúcnosti nebudú považovať za neprimerane vysoké, nakoľko sú dohodnuté v dôsledku nutnosti zabezpečenia dodržania termínov dohodnutých v tejto Zmluve, nakoľko najmä Objednávateľ má eminentný záujem na dodržaní všetkých termínov v Zmluve dohodnutých.

# Článok IX

# Odstúpenie od zmluvy

1. Ak sa porušenie zmluvnej povinnosti zmluvnou stranou považuje v zmysle tejto Zmluvy alebo v zmysle § 345 zákona č. 513/1991 Zb. Obchodného zákonníka za podstatné porušenie Zmluvy, môže oprávnená strana od Zmluvy odstúpiť, pokiaľ to oznámi písomne druhej zmluvnej strane bez zbytočného odkladu, najneskôr však do 15 dní po tom, ako sa o porušení dozvedela. Zmluvné strany považujú za podstatné porušenie tejto Zmluvy, ak:
2. bude Zhotoviteľ meškať s termínom plnenia dohodnutým v tejto Zmluve viac ako 7 dní,
3. ak bude Zhotoviteľ preukázateľne vykonávať práce v rozpore s podmienkami dohodnutými v tejto Zmluve. Musí ísť o vady, na ktoré bol Objednávateľom písomne upozornený a ktoré napriek upozorneniu neodstránil v primeranej lehote poskytnutej k tomuto účelu,
4. nezapracuje pripomienky Objednávateľa, správcov inžinierskych alebo dotknutých orgánov v termíne podľa tejto Zmluvy,
5. na plnenie Zmluvy použije osoby bez príslušných oprávnení alebo odmietne uviesť a preukázať ich odbornú spôsobilosť na plnenie.
6. Ak oprávnená strana oznámi druhej strane, že na splnení zmluvných povinností naďalej trvá, alebo nevyužije v lehote právo od Zmluvy odstúpiť, môže od Zmluvy odstúpiť len spôsobom pre nepodstatné porušenie Zmluvy v zmysle § 346 zákona č. 513/1991 Zb. Obchodného zákonníka.
7. Ak oprávnená strana v lehote na odstúpenie od Zmluvy stanoví na dodatočné plnenie dodatočnú lehotu, vzniká jej právo odstúpiť od Zmluvy až po uplynutí dodatočnej lehoty.
8. Odstúpením od Zmluvy táto zaniká dňom doručenia vôle oprávnenej strany druhej zmluvnej strane.
9. Odstúpením od Zmluvy zanikajú všetky práva a povinnosti strán zo Zmluvy, okrem nárokov na náhradu spôsobenej škody a ušlého zisku v zmysle Obchodného zákona, nárokov na dovtedy uplatnené zmluvné, resp. zákonné sankcie a nárokov vyplývajúcich z ustanovení tejto Zmluvy o poskytovaní záruky a zodpovednosti za vady diela, ktorá bola do odstúpenia od Zmluvy poskytnutá.

# Článok X

# Osobitné podmienky

* 1. Počas doby trvania tejto Zmluvy je Zhotoviteľ povinný písomne oznámiť Objednávateľovi do troch (3) dní všetky zmeny týkajúce sa jeho obchodného mena, sídla alebo miesta podnikania, predmetu činnosti, štatutárnych orgánov vrátane spôsobu ich konania voči tretím osobám, začatie vstupu do likvidácie Zhotoviteľa, začatie exekučného konania na majetok poskytovateľa a začatie konania podľa zákona č. 7/2005 Z. z. o konkurze a reštrukturalizácii.
  2. Zhotoviteľ je povinný písomne oznámiť Objednávateľovi dátum zrušenia registrácie platiteľa DPH, dátum registrácie platiteľa DPH, a to bezodkladne potom ako nastane rozhodujúca skutočnosť.
  3. Zhotoviteľ sa zaväzuje vysporiadať všetky právne vzťahy s tretími osobami, ktoré vytvorili, respektíve dodali časť diela, a to najmä uzatvorením príslušných autorských a iných zmlúv tak, aby tieto osoby nemohli uplatňovať voči Objednávateľovi akékoľvek nároky, vyplývajúce im z osobnostných, autorských, priemyselných práv, práv súvisiacich s autorským právom či iných obdobných práv v súvislosti s dodaným dielom.
  4. Zhotoviteľ môže poskytovaním služby poveriť iba osoby, ktoré majú požadovanú kvalifikáciu a ktoré vykonávajú potrebné práce podľa podmienok dohodnutých v tejto Zmluve alebo stanovených všeobecne záväznými právnymi predpismi.
  5. Zhotoviteľ berie na vedomie, že finančné prostriedky na zaplatenie ceny diela budú poskytnuté z rozpočtu mesta Dubnica nad Váhom. Vzhľadom na túto skutočnosť sa Zhotoviteľ zaväzuje dodržiavať všetky všeobecne záväzné právne predpisy platné na území Slovenskej republiky, ako aj inštrukcie Objednávateľa, ktoré mu budú v tejto súvislosti dané a súčasne sa zaväzuje bezodkladne, najneskôr do dvoch (2) pracovných dní, poskytnúť Objednávateľovi alebo kontrolným orgánom všetku vyžiadanú súčinnosť.

# Článok XI

**Doručovanie**

1. Zmluvné strany sú povinné zachytiť prejav vôle písomne, pričom písomný prejav vôle je nutné doručiť druhej zmluvnej strane. Zásielka určená zmluvnej strane sa doručí prostredníctvom poštového prepravcu, a to poštou doporučene, expresnou kuriérskou službou, e-mailom alebo prostredníctvom elektronickej schránky.
2. Zmluvná strana, ktorej bol písomný prejav vôle adresovaný je povinná potvrdiť prevzatie takéhoto písomného prejavu vôle. V prípade, že niektorá zmluvná strana odmietne potvrdiť prijatie písomného prejavu vôle, tak sa považuje písomný prejav vôle za doručený momentom, kedy zmluvná strana odmietla potvrdiť prevzatie takéhoto písomného prejavu vôle.
3. V prípade zaslania zásielky prostredníctvom poštového prepravcu sa zásielka považuje za doručenú dňom vrátenia zásielky, hoci sa adresát o obsahu zásielky nedozvie, a to najmä v prípade, ak sa zásielka vrátila z dôvodu, že si zmluvná strana zásielku neprevzala v odbernej lehote, alebo ak sa zásielka vráti z dôvodu, že zmluvná strana je na adrese sídla uvedeného v príslušnom registri (napr. obchodnom registri) neznáma.

# Článok XII

# Licencia

1. Zhotoviteľ, ako autor diela vyhlasuje, že je oprávnený vykonávať osobnostné a majetkové práva k Dielu v rozsahu podľa Autorského zákona.
2. V prípade, ak boli na vytvorenie diela použité prvky, ktoré sú samostatnými dielami chránenými autorským právom podľa Autorského zákona (ďalej len „Samostatné diela“), Zhotoviteľ sám zodpovedá za prípadné porušenie osobnostných a majetkových práv autorov samostatných diel. Zhotoviteľ týmto vyhlasuje, že má vysporiadané všetky osobnostné a majetkové práva súvisiace s dielom alebo jeho časťou.
3. Zmluvné strany sa dohodli, že právo použiť dielo nadobúda Objednávateľ v deň, kedy mu je dielo Zhotoviteľom odovzdané. Používanie diela zahŕňa výkon majetkových práv.

1. Na použitie diela podľa predchádzajúceho bodu udeľuje Zhotoviteľ Objednávateľovi súhlas na použitie diela (ďalej len „licencia“) a Objednávateľ udelenú licenciu prijíma a zaväzuje sa dielo používať v rozsahu udelenej licencie.
2. Zhotoviteľ diela udeľuje Objednávateľovi súhlas na použitie diela v rozsahu:

- spojenie diela s iným dielom,

- na verejnú prezentáciu diela,

- na vytvorenie rozmnoženín diela,

- na vykonanie úpravy a zmeny diela,

- na použitie diela alebo jeho časti na vytvorenie nového diela.

1. Zhotoviteľ udeľuje týmto Objednávateľovi k dielu nevýhradnú licenciu v neobmedzenom rozsahu bez obmedzenia čo do územného, vecného a množstevného rozsahu na čas trvania majetkových práv k dielu.
2. Zmluvné strany sa dohodli, že Objednávateľ je oprávnený udeliť tretej osobe súhlas na použitie diela v rozsahu licencie (sublicencia) a/alebo je oprávnený licenciu zmluvou postúpiť.

1. Zmluvné strany sa dohodli, že Objednávateľ je oprávnený do diela alebo jeho časti po jeho riadnom odovzdaní akýmkoľvek spôsobom zasahovať, meniť ho a robiť iné zásahy podľa potreby a na základe voľného užívania objednávateľa.
2. Objednávateľ sa zaväzuje uvádzať meno a priezvisko (obchodné meno) Zhotoviteľa ako autora diela, resp. označovať Zhotoviteľa na všetkých rozmnoženinách diela náležitým spôsobom pri každom použití diela, a to podľa spôsobu použitia diela na verejnosti.
3. Objednávateľ je povinný zabezpečiť pri používaní diela jeho ochranu pred akýmkoľvek hanlivým nakladaním, ktoré by malo za následok poškodzovanie dobrého mena Zhotoviteľa.
4. Odmena Zhotoviteľa za poskytnutie licencie je obsiahnutá v celkovej cene za vykonanie diela uvedenej v tejto zmluve.

# Článok XIII

# Výkon odborného autorského dohľadu

* 1. Plnenie výkonu odborného autorského dohľadu podľa tejto Zmluvy je počas realizácie stavby podľa vypracovanej projektovej dokumentácie, ktorá je predmetom tejto zmluvy do nadobudnutia právoplatnosti kolaudačného rozhodnutia.
  2. Zhotoviteľ sa zaväzuje vykonať OAD podľa pokynov Objednávateľa, príslušných platných STN EN vzťahujúcich sa na plnenie, všeobecných záväzných predpisov a v termíne realizácie stavby alebo jej časti.
  3. Zmluvné strany sa dohodli, že výkon a rozsah odborného autorského dohľadu bude minimálne v tomto rozsahu:
     + účasť na odovzdaní staveniska Zhotoviteľovi stavby,
     + dohľad nad dodržaním projektovej dokumentácie,
     + sledovanie postupu výstavby z technického hľadiska a z hľadiska časového plánu výstavby,
     + posudzovanie návrhov Zhotoviteľa stavby na zmeny a odchýlky oproti projektovej dokumentácii z pohľadu dodržania technicko-ekonomických parametrov stavby, dodržania lehôt výstavby, prípadne ďalších ukazovateľov,
     + vyjadrenia k požiadavkám o väčšie množstvo výrobkov a výkonov oproti projektovej dokumentácii,
     + v prípade, že skutkový stav nezodpovedá predpokladom v projektovej dokumentácii, navrhovanie technického riešenia vyvolanej zmeny,
     + zaujíma stanovisko s vysvetlením a návrhom riešenia k prípadným vadám projektovej dokumentácie pri realizácii stavby,
     + účasť na kontrolnom dni počas realizácie stavby podľa výzvy Objednávateľa a zhotoviteľa stavby,
     + účasť na odovzdaní a prevzatí stavby alebo jej časti,
     + účasť na kolaudačnom konaní.
  4. V rámci OAD musí byť investor – Objednávateľ informovaný o zisteniach o nedodržaní projektovej dokumentácie, právnych predpisov a technických noriem.
  5. Predmet plnenia OAD sa považuje za splnený potvrdením technického dozoru investora (Objednávateľa) alebo iného povereného pracovníka Objednávateľa o výkone odborného autorského dohľadu nad realizáciou stavby.
  6. Po nedodržaní rozsahu OAD v zmysle tejto zmluvy Zhotoviteľom, si Objednávateľ vyhradzuje právo cenu za OAD nevyplatiť, prípadne znížiť honorár za OAD podľa skutočnej spolupráce so zástupcami Objednávateľa.
  7. Objednávateľ upozorňuje, že prípadné vady a chyby v projektovej dokumentácii je Zhotoviteľ povinný odstrániť, bez nároku na honorár v rámci činnosti OAD. Cena OAD sa po realizácii diela vzájomnou dohodou Objednávateľa a Zhotoviteľa alikvotne zníži, v závislosti od množstva a závažnosti vád v projektovej dokumentácii.

# Článok XIV

# Záverečné ustanovenia

1. Na vzťahy medzi zmluvnými stranami vyplývajúce z tejto Zmluvy, ale ňou výslovne neupravené, sa vzťahujú príslušné ustanovenia zákona č. 513/1991 Zb. Obchodného zákonníka v znení neskorších predpisov, a to najmä ust. § 536 a nasl. Obchodného zákonníka a ostatných súvisiacich všeobecne záväzných právnych predpisov.
2. Každé ustanovenie tejto Zmluvy je nutné vykladať v súlade s účelom Zmluvy tak, aby bolo účinné a platné podľa platných právnych predpisov. Pokiaľ by však bolo podľa platných právnych predpisov nevykonateľné, neplatné alebo neúčinné, nebudú tým dotknuté ostatné ustanovenia tejto Zmluvy. V prípade nevykonateľnosti, neplatnosti alebo neúčinnosti sa Zmluvné strany zaväzujú nahradiť takéto ustanovenie v súlade s účelom Zmluvy a platnými právnymi predpismi, ktoré svojou povahou najbližšie upravujú daný právny vzťah.
3. Akékoľvek zmeny a doplnky obsahu Zmluvy možno uskutočniť len písomne vo forme očíslovaných dodatkov po predchádzajúcej dohode oboch zmluvných strán, inak je zmena či doplnenie neplatné.
4. Zmluva je platná dňom jej podpísania oboma zmluvnými stranami, účinnosť nadobúda nasledujúci deň po dni jej zverejnenia na webovom sídle objednávateľa podľa § 47a zákona č. 40/1964 Zb. Občiansky zákonník v platnom znení.
5. Zmluvné strany vyhlasujú, že si Zmluvu riadne prečítali, jej obsahu porozumeli a na znak súhlasu ju podpisujú.
6. Táto Zmluva je vyhotovená v dvoch rovnopisoch, jeden rovnopis pre Objednávateľa a jeden rovnopis pre Zhotoviteľa.

V Dubnici nad Váhom dňa V ...................................... dňa

................................................. .....................................................

Za Objednávateľa: Za Zhotoviteľa:

Ing. Milan Blaško

Vedúci stavebného úradu,

odd. investičnej výstavby,

životného prostredia a dopravy

***Na základe poverenia***